Уладзімір, Вікторыя і Вераніка Літвіны жывуць у вёсцы Лешні Капыльскага раёна. Гаспадар працуе будаўніком, яго жонка кіруе справамі Семежаўскага сельвыканкама. Дзесяцігадовая Вераніка радуе бацькоў творчымі дасягненнямі: актыўна ўдзельнічае ў раённых і абласных конкурсах, наведвае заняткі “Школы ткачоў” у мясцовым цэнтры ткацтва. На падворку Літвінаў — конь з жарабём, карова з цялушкай і трыма бычкамі, свінні, птушка. Немалую гаспадарку даглядаюць разам усёй сям’ёй — сапраўдныя ўладары сяла. Нядзіўна, што менавіта гэтая каманда найлепш справілася з усімі конкурснымі выпрабаваннямі. А галоўны сакрэт сямейнага ладу і дабрабыту, па прызнанні Літвінаў, — узаемныя павага, пашана, давер. І каханне — без яго не бывае шчаслівай сям’і.